*اگاں تو یک سوبمندیں لوگواجھے بیگ لوٹ ئے گڑا دہ کار بہ کن*
ندکار : آزاد اھمد
رجانکار: ایم شکاری
1) پہ وتی لوگبانک ءَ وت ءَ ڈولدار پیش بدار: پہ وتی جنین ءَ ڈولداریں پُچ گْور ءَ بہ کن، وشبو بہ جن۔۔ گُڈی رند ءَ تو کدی وت ءَ پہ وتی لوگی ءَ سینگار اِتگ؟ واجہ رسول صلی اللہ علیہ وسلم گْوش اِیت: اِنّ اللہَ جمیل یحب الجَمال(السلسلۃ الصحیحۃ 4/167) بزاں اللہ پاک وت ڈولدار اِنت ءُ ڈولداری ءَ دوست ھم دار اِیت، انچش کہ مردینانی واھگ اِنت کہ آیانی جنین پہ آیاں بہ سمبھ اَنت ھمے رنگ ءَ جنینانی دل ھم ھمے چیز ءَ لوٹ اِیت کہ آیانی لوگ واجہ پہ آیاں وت ءَ ڈولدار بہ کن اَنت۔
شر بہ زان اِت کہ اللہ ءِ رسول وھدیکہ گِس ءَ آتکگ مسواک ئِے جتگ ءُ آتکگ. ۔سألتُ عائشةَ . قلتُ : بأيِّ شيءٍ كان يبدأُ النبيُّ صلَّى اللهُ عليهِ وسلَّمَ إذا دخل بيتَهُ ؟ قالتْ : بالسواكِ .(صحيح مسلم:253) بزاں من بی بی آشہ جست کت کہ وھدیکہ واجہ گس ءَ آتکگ گڑا گوں کجام چیز ءَ بندات ئِے کتگ؟ بی بی ءَ پسو دات کہ گوں مسواک ءَ
2) وتی لوگی ءَ گوں ھما نام ءَ توار بہ کن کہ آئی ءَ دوست بیت، بازیں مردمے وتی لوگی ءَ گوں گوں ھرابیں نام ءُ پناماں توار جن اَنت کہ چریشی ءِ سوب ءَ جنین مدام دلرنج بیت ءُ بیت کنت نپرت بہ کنت، واجہ رسول ءَ وتی لوگی گوں ھمایانی ناماں توار کتگ اَنت انچش کہ واجہ گْوش اِیت کہ: إِنَّ فَضْلَ عَائِشَةَ عَلَى النِّسَاءِ كَفَضْلِ الثَّرِيدِعَلَى سَائِرِ الطَّعَامِ(البخاري:3230ومسلم:2446) بزاں آشہ چہ آدگہ جنیناں انچش شرتر اِنت چوکہ تریتّ کُتگیں( پُنڈگ) ءِ ورگ چہ آ دگہ ورگاں شرتر اِنت۔ اگاں لوگواجہ وتی جنین ءَ گوں ھمائی ءِ پسندکتگیں نام ءَ توار بکنت سک شر اِنت چریشی ءَ مِھر ءُ مھبت گیش بیت۔
3) جنین ءِ شریانی کدر ءَ بہ کن، گوں وتی لوگی ءَ مکسک ءِ داب ءَ رپتار مہ کن، ما وتی روزینی زند ءَ مکسک ءِ بارہ ءَ ھچ ھیال ھم نہ کن ایں دانکہ مکسک مارا کُٹینگ ءَ مہ لگّ اِیت، ھمے وڑ ءَ جنین بیچارگ سجھیں روچ ءَ شریں کار کنت ما سُدّ ءَ نہ ایں بلے انچش کہ ردی یے کنت گڑا مئے چم ئِے دمان ءَ گند اَنت، چوش مہ کن اِت اے ردیں کارے، آیانی شریانی کدر ءَ بہ کن اِت ءُ شریاں دیم ءَ بیار اِت۔ خَيْرُكُمْ خَيْرُكُمْ لأَهْلِهِ، وَأَنَا خَيْرُكُمْ لأَهْلِي(صحيح ابن ماجه:1621 و صحيح الترمذي:3895) بزاں چہ شما شرتریں مردم ھما اِنت کہ گوں وتی لوگ ءِ مردماں شر اِنت ءُ من چہ شما درستاں وتی لوگ ءِ مردمانی بارہ ءَ شرتراں۔
4) ردیاں درگزر بہ کن اِت: اگاں تو وتی زند ءِ ھمسپر ردیں کارے ءِ کنگ ءَ دیست گڑا آئی ءَ درگزر بہ کن، واجھیں رسول ءِ راہ ءُ رھبند ھمے بوتگ کہ وھدیکہ واجہ ءَ ماں لوگیاں نہ وشیں کار ءُ گپے مار اِتگ گڑا واجہ ھاموش بوتگ ھچ ئِے نہ گْوشت، سک باز کم مردین چوش کنت۔ بی بی ام سلمہ گْوش اِیت کہ من واجہ رسول ءُ سھابھانی واستا یک مزنیں رزانے ءَ ورگ آؤرت ھمے وھد ءَ بی بی آشہ آتک، چادرے مانپوش اِتگ اِت ئِے ءُ سنگے ھم گون اِت ئِے، شاپت ئِے سنگ ھمے رزان ءَ ۔۔۔ واجہ رسول اللہ ءَ رزان ءِ دوئیں ٹکر ھور کت اَنت ءُ پد ءَ گْوشت ئِے کہ “بہ ور اِت شمئے مات جزباتی بوتگ”
پد ءَ واجہ رسول اللہ ءَ بی بی آشہ ءِ رزان بی بی ام سلمہ ءِ کر ءَ راھدات ءُ ام سلمہ ءِ پْرشتگیں رزان بی بی آشہ ءَ دات ئِے۔
(صحیح سنن النسائی:3693)
5) لوگی ءَ کہ گند ئے بچکند: وھدیکہ وتی لوگبانک ءَ گند ئے گڑا بچکندے بہ جن ءُ گیشتر گلائیش ئِے بہ کن۔ بچکندگ سدکھے، ءُ تئی لوگی ھم چہ واجہ ءِ امتیاں یک امتی یے۔
تبسُّمُكَ في وجْهِ أخيكَ لَكَ صدقةٌ(صحيح الترمذي: 1956)
بزاں تئی بچکندگ پہ وتی برات ءَ پتو سدکھے۔ ھیال کن اگاں تئی لوگی ترا مدام پُربچکندگ بہ گند اِیت گڑا تئی زند چون وش گْوز اِیت؟ ھما ھدیساں دیم ءَ بیار اِت وھدیکہ رسول اللہ ءَ نماز روگ ءَ پیسر وتی لوگی چُکّ اِتگ ھالانکہ واجہ اے وھدی روچگ ھم بیتگ
عن عائشۃ رضی اللہ عنھا قالت: کَانَ النَبیُّ صلی اللہ علیہ وسلم یُقبّلُ و یباشِرُ وھو صائم وکَانَ اَملَکَکُم لاربِہ( صحیح البخاری. 1927 و صحیح مسلم 1106) بزاں بی بی آشہ گْوش اِیت کہ واجہ رسول اللہ ءَ من ءَ روچگ ءِ ھالت ءَ چک اِتگ ءُ بگل ءَ کتگ ءُ واجہ ءَ وت ءَ چہ شما درستاں گیشتر داشت کتگ۔
6) شگر بہ گر : ھما کاراں کہ تئی لوگی پتّو کنت اِش، پہ آ درستیں کاراں آئی ءِ شگر ءَ بہ گر، مدام شگر بگر، دروَر: ماں گس ءَ شام ءِ بارہ ءَ، آ پتو ورگ گْراد اِیت، لوگ ءَ روپ اِیت ءُ دگہ ھزاراں کار کنت۔ واجھیں رسول اللہ ءَ گْوشتگ: مَن لَّا یشکر الناسَ لا یشکر اللہ(صحیح سنن الترمذی: 1952) بزاں ھرکس کہ مردمانی شگر ءَ نہ گیپت آ اللہ ءِ شگر ءَ ھم نہ گیپت، بلے گیشتر چوش اِنت کہ شگر گرگ ءِ بدل ءَ ورگاں ایب کشّ اَنت ءُ برے برے آئی ءِ مزنیں توسیپ کہ کنت ئِے ایش اِنت کہ گْوش اِیت: ” مروچی ورگانی واد کم اِنت” پہ رب ءَ بچار اِت چوش مہ کن اِت، آئی ءِ نیکیاں دیم ءَ بیار اِت۔
7) لوگی ءَ رازیگ بہ کن اِت: وتی زند ءِ ھمسپر ءَ بہ گْوش اِت کہ آ چوشیں دہ گپ بہ گْوش اِیت کہ تو پہ آئی ءَ کتگ اَنت ءُ آ چیز آئی ءِ گلی ءِ سوب بہ بنت، پد ءَ تو ھما چیزاں پہ وتی لوگبانک ءَ پرّام بہ کن، بوت کنت زانگ مہ بیت کہ آئی ءِ وشی ءِ چیز کجام اَنت آیانی زانگ ءِ بارہ ءَ تو وت اندازو مہ کن بلکیں آئی ءِ جند ءَ جست کن، ماں وتی زند ءَ چوشیں جاور مدام بیار اِت۔
8) آسودگی ءِ ھیال ءَ بہ دار اِت: وتی ھمسپر ءِ واھگ ءُ واھشتاں کم مہ زان اِت، آئی ءَ آرام کنگ ءَ بِل اِت، برے برے لوگواجہ وتی لوگبانکانی واھشتاں مان نیار اِیت چوش مہ کن اِت: ھُوَ الّذِی خَلقکُم مِن نَفس واحِدَۃ وَ جَعَل مِنھَا زَوجَھا لِیَسکُنَ اِلَیھا( اعراف: 189) اللہ پاک ھما زات اِنت کہ آئی ءَ شمارا چہ یکیں جسم ءَ جوڑ کرتگ پد ءَ چمیشی ءَ آئی ءِ ھمسپر جوڑ کرتگ تاکہ چریشی ءَ آئی ءَ سکون بہ رس اِیت۔ لوگبانک وتی لوگواجہ ءَ آسودگی ءُ سکون دنت گڑا مردین ھم باید اِنت وتی لوگی ءِ سکون ءِ ھیال ءَ بدار اَنت۔
9) وشگپی بہ کن اِت: گوں وتی لوگی ءَ وشگپی ءُ وشکندی بہ کن اِت آیانی دل ءَ وش بہ کن اِت۔ واجہ رسول ءَ وشگپی کتگ ءُ مردمانی دل ئِے وش کتگ اَنت۔ قَالُوا: یا رسولَ اللہِ! اِنّک تداعبنا؟ قَال: اِنّی لا اقول الا حقا۔ (صحیح الترمذی: 1990) واجہ ابوھریرہ گْوش اِیت کہ سھابھاں گوں واجہ ءَ گْوشت کہ تو گوں ما وشگپی کن ئے؟ واجہ رسول ءَ گْوشت کہ: ھَو بلے منی گپ درست راست اَنت۔
تو ھم گوں وشگپی وتی لوگی ءِ دل ءَ وتی نیمگ ءَ ترّینت کن ئے بلے اے چیز ءَ بزان اِت کہ پہ وشگپی ھم وتی لوگی ءِ دروگیں توسیپ یا دروگیں کلاگ مہ زیر اِت۔
10) وت ءَ شر کنگ ءِ جھد ءَ بہ کن اِت: واجہ رسول ءِ اے گپاں مدام یات بہ کن اِت: خیرکم خیرکم لاھلہ و انا خیرکم لاھلی(صحیح ابن ماجہ: 1621 صحیح الترمذی: 3895) چہ شما گھتریں مردم ھما اِنت کہ پہ وتی لوگ ءِ مردماں شر اِنت، چہ شما درستاں گیشتر من پہ وتی لوگ ءِ مردماں جْوانتر پیش کایاں۔
گڑا شما ھم مدام گھتر بیگ ءِ جھد ءَ بہ کن اِت ءُ وتی زندگی ءِ شر بیگ ءِ واستا دوا ھم بہ لوٹ اِت، پرچاکہ بے اللہ ءِ کمک ءَ ھچ بوت نہ کنت، آ مئے درستیں سُر ءُ پُراں سرپد اِنت۔